সমকাল ডেস্ক  আফগানিস্তানের প্রেসিডেন্ট হামিদ  কারজাইয়ের কনিষ্ঠ সৎভাই আহমেদ ওয়ালি কারজাই গতকাল মঙ্গলবার কান্দাহারে নিজ বাড়িতে আততায়ীর গুলিতে নিহত হয়েছেন। তার মাথা ও বুকে দুটি গুলি লাগে। তিনি ঘটনাস্থলেই মারা যান। নিজ দেহরক্ষী দলের কমান্ডার সর্দার মোহাম্মদ তাকে পিস্তলের গুলিতে হত্যা করেন। পরে অন্য দেহরক্ষীদের গুলিতে সর্দার মোহাম্মদও ঘটনাস্থলেই নিহত হন। আফগানিস্তানের তালেবানরা এ হত্যাকাণ্ডের দায়িত্ব স্বীকার করেছে। কাবুলে সফররত ফরাসি প্রেসিডেন্ট নিকোলা  সারকোজির সঙ্গে এক সংবাদ সম্মেলনে হামিদ কারজাই তার ছোট ভাইয়ের মৃত্যুর ঘটনা নিশ্চিত করেছেন। কাবুলে মার্কিন  দূতাবাস, সেদেশে নিযুক্ত মার্কিন কমান্ডার জেনারেল ডেভিড পেত্রাউস এবং পাকিস্তান এ হত্যাকাণ্ডের নিন্দা জানিয়েছে।  কান্দাহার প্রদেশের পুলিশপ্রধান জানান, কারজাই পরিবারের নিজস্ব নিরাপত্তারক্ষী বাহিনীর কমান্ডারের গুলিতেই আহমেদ ওয়ালি কারজাই নিহত হন। এ নিরাপত্তা বাহিনীতে প্রায় ২০০ সদস্য রয়েছে। আততায়ী কমান্ডার সরদার মোহাম্মদ প্রায় ৭ বছর ধরে কান্দাহারে কারজাই পরিবারের অত্যন্ত বিশ্বস্ত ছিলেন। আফগান প্রেসিডেন্ট হামিদ কারজাই এবং তার আরেক ভাই কাইয়ুম কারজাই যখন কান্দাহারে তাদের পৈতৃক বাড়িতে আসতেন তখন সর্দার মোহাম্মদ  তাদের নিরাপত্তার দায়িত্ব পালন করতেন। উইকিলিকসের তথ্য অনুযায়ী ওয়ালি কারজাই দুর্নীতিপরায়ণ ও সে অঞ্চলে অবৈধ মাদক ব্যবসার সঙ্গে জড়িত ছিলেন এবং নিরাপত্তার কাজে তার গড়া বাহিনী ভাড়া দিতেন।  ওয়ালি কারজাইয়ের নিহত হওয়ার ঘটনা কান্দাহারে আফগান কেন্দ্রীয় সরকারের নেতৃত্ব, কারজাই পরিবারের নিরাপত্তা এবং ন্যাটোর প্রতি এক বড় আঘাত। এ ঘটনা আফগানিস্তানের নিরাপত্তা ব্যুহে তালেবানদের অনুপ্রবেশকে প্রমাণিত করে। আফগানিস্তানের গোয়েন্দা সংস্থা ন্যাশনাল ডাইরেক্টরেট ফর সিকিউরিটি (এনডিসি) হামিদ কারজাইয়ের সৎভাইয়ের নিহত হওয়ার ঘটনা  নিশ্চিত করে বলে, আততায়ী সর্দার মোহাম্মদ কান্দাহারে কারজাই পরিবারে এক জ্যেষ্ঠ সদস্যের মতো ঘনিষ্ঠ ও বিশ্বস্ত ব্যক্তি ছিলেন।  গত এপ্রিলে কান্দাহার প্রদেশের পুলিশপ্রধান তার দেহরক্ষীর আত্মঘাতী বোমা হামলায় নিহত হয়েছিলেন। বোমা হামলাকারী পুলিশপ্রধানের সঙ্গে ১০ বছর ধরে কাজ করছিলেন। আফগানিস্তান বিশ্বের অন্যতম দুর্নীতগ্রস্ত দেশ হিসেবে বিবেচিত এবং তালেবানরা এখনও বর্তমান রাষ্ট্রীয় ব্যবস্থা ও ক্ষমতাসীন সরকারের প্রতি বড় ধরনের হুমকি বলে বিবেচনা করা হয়। খবর :এএফপি, বিবিসি।